钦定古今图书集成/明伦汇编/官常典/第271卷 > 徐梦莘
## 钦定古今图书集成/明伦汇编/官常典/第271卷 > 徐梦莘

按《宋史》本传：“梦莘，字商老，临江人。幼慧，耽嗜经史，下
至稗官小说，寓目成诵。绍兴二十四年，举进士。历官
为南安军教授，改知湘阴县。会湖南帅括田，号增耕
税，他邑奉令惟谨。梦莘独谓邑无新田，租税无从出。
帅恚其私于民，欲从簿书间攟摭其过，终莫能得，由
是反器重之。寻主管广西转运司文字。时朝廷议易”
二广盐法，遣广西安抚使干官胡廷直与东西漕臣
集议于境。梦莘从行，谓：“广西阻山，止当仍官般法，则
害不及民；广东诸郡并江，或可容客贩，未宜遽以二
广概行。”议与廷直不合，廷直竟遂其说，以客贩变法
得为转运使。梦莘既知宾州，犹以前议为梗法，罢去。
不三年，二广商贾毁业，民苦无盐，复从官般法矣。梦
莘恬于荣进，每念生于靖康之乱，四岁而江西阻讧，
母襁负亡去得免，思究见颠末，乃网罗旧闻，会稡同
异，为《三朝北盟会编》三百五十卷。自政和七年海上
之盟，讫绍兴三十一年完颜亮之毙，上下四十五年，
凡曰敕、曰制、诰、诏、国书、书疏、奏议、记序、碑志，登载靡遗。帝闻而嘉之，擢直秘阁。梦莘平生多所著，有《集补》，
有《会录》，有《读书记志》，有《集医录》，有《集仙录》，皆以儒学
冠之。其嗜学博文，盖孜孜焉死而后已者。开禧元年
秋八月，卒，年八十二。